宴席賦得姚美人拍箏歌
作者：盧綸
朝代：唐

paragraphs: 出簾仍有鈿箏隨，見罷翻令恨識遲。
微收皓腕纏紅袖，深遏朱弦低翠眉。
忽然高張應繁節，玉指迴旋若飛雪。
鳳簫韶管寂不喧，繡幕紗窗儼秋月。
有時輕弄和郎歌，慢處聲遲情更多。
已愁紅臉能佯醉，又恐朱門難再過。
昭陽伴裏最聰明，出到人間纔長成。
遙知禁曲難翻處，猶是君王說小名。